Diit 136
La̱t Kuɔth kä ca̱k kɛnɛ cäät
1
La̱rɛ Kuoth Nhial tɛ̈th lɔaac
kɛ ɣöö gɔaaɛ,
kɛ ɣöö nhökdɛ min thil pek
ɛ do̱raar.
2
Lärɛ Kuoth kuthni tɛ̈th lɔaac,
kɛ ɣöö nhökdɛ min thil pek
ɛ do̱raar.
3
Lärɛ Kuäär kua̱ri tɛ̈th lɔaac,
kɛ ɣöö nhökdɛ min thil pek
ɛ do̱raar.
4
Kuoth kärɔa ɛ jɛn lät
ti ga̱ykɛ naath ɔ,
kɛ ɣöö nhökdɛ min thil pek
ɛ do̱raar.
5
Ɛ jɛn ɛn nin lät nhial kɛ ŋäcdɛ,
kɛ ɣöö nhökdɛ min thil pek
ɛ do̱raar.
6
Kä ɛ jɛn lät wi̱c muɔ̱ɔ̱n
wi̱i̱ pi̱i̱ni mɔ,
kɛ ɣöö nhökdɛ min thil pek
ɛ do̱raar.
7
Ɛ jɛn lät buay in di̱i̱t ɔ,
kɛ ɣöö nhökdɛ min thil pek
ɛ do̱raar.
8
Ɛ jɛn käm cäŋ ruec ca̱ŋda̱a̱r ɔ,
kɛ ɣöö nhökdɛ min thil pek
ɛ do̱raar.
9
Ɛ jɛn käm pay kɛnɛ kuɛl
ruec wa̱r ɔ,
kɛ ɣöö nhökdɛ min thil pek
ɛ do̱raar.
10
Kuoth ɛ jɛn mëë näk key
gan I-jëp,
kɛ ɣöö nhökdɛ min thil pek
ɛ do̱raar.
11
Ɛ jɛn ɛ nëë käm ji̱ I-thɛ-rɛl
raar rɛydiɛn,
kɛ ɣöö nhökdɛ min thil pek
ɛ do̱raar.
12
Cuɛ jɛ la̱t kɛ te̱t mi bum,
kɛ ɣöö nhökdɛ min thil pek
ɛ do̱raar.
13
Ɛ jɛn ɛ nëë dääk pi̱ Bar
in Tith däär,
kɛ ɣöö nhökdɛ min thil pek
ɛ do̱raar.
14
Cuɛ ji̱ I-thɛ-rɛl jak kä
wä kɛ rɛydɛ,
kɛ ɣöö nhökdɛ min thil pek
ɛ do̱raar.
15
Kä cuɛ Pɛro kɛnɛ rɛmdɛ yuɔr
rɛy Bar in Tith,
kɛ ɣöö nhökdɛ min thil pek
ɛ do̱raar.
16
Ɛ jɛn ɛ nëë bo̱o̱th nɛɛkɛ
däärdɔaar,
kɛ ɣöö nhökdɛ min thil pek
ɛ do̱raar.
17
Kä ɛ jɛn ɛ nëë näk kua̱r tin di̱t,
kɛ ɣöö nhökdɛ min thil pek
ɛ do̱raar.
18
Kä cɛ kua̱r tin tekɛ kɛ̈k näk,
kɛ ɣöö nhökdɛ min thil pek
ɛ do̱raar.
19
Ɛ jɛn ɛ nëë näk Thi-yon
kuäär Ɛ-mor,
kɛ ɣöö nhökdɛ min thil pek
ɛ do̱raar.
20
Kä ɛ jɛn näk Ög ɔ kuäär Ba-can,
kɛ ɣöö nhökdɛ min thil pek
ɛ do̱raar.
21
Kä cuɛ mundiɛn thöp,
kɛ ɣöö nhökdɛ min thil pek
ɛ do̱raar.
22
Cuɛ mundiɛn ka̱m ja̱ŋdɛ
ni I-thɛ-rɛl,
kɛ ɣöö nhökdɛ min thil pek
ɛ do̱raar.
23
Kuoth ɛ jɛn ɛ nëë tiimkɔn
mëë ta̱nɛ kɛ rik,
kɛ ɣöö nhökdɛ min thil pek
ɛ do̱raar.
24
Kä ɛ jɛn ɛ nëë kään kɔn
kä ji̱ tɛ̈ran,
kɛ ɣöö nhökdɛ min thil pek
ɛ do̱raar.
25
Kä ɛ jɛn moc nɛy diaal
kɛ mi̱eth ɔ,
kɛ ɣöö nhökdɛ min thil pek
ɛ do̱raar.
26
La̱rɛ Kuoth puɔ̱rä tɛ̈th lɔaac,
kɛ ɣöö nhökdɛ min thil pek
ɛ do̱raar.
